Rådets afgørelse

af 28. november 2002

om indførelse af en ordning til evaluering af retssystemerne og deres nationale anvendelse i bekæmpelsen af terrorisme

(2002/996/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29 og artikel 34, stk. 2, litra c),

under henvisning til initiativ fra Kongeriget Spanien(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Rådet (retlige og indre anliggender) besluttede den 20. september 2001, som det fremgår af punkt 15 i dets konklusioner, at pålægge Artikel 36-Udvalget at udarbejde en lettere og hurtigere udgave af den evalueringsordning, der er fastlagt i den fælles aktion 97/827/RIA af 5. december 1997 vedrørende indførelse af en ordning for evaluering af, hvordan de internationale forpligtelser med hensyn til bekæmpelse af organiseret kriminalitet udmøntes og efterleves i de enkelte medlemsstater(3), og fastlægge de nærmere bestemmelser for en peer-evaluering af de nationale foranstaltninger til bekæmpelse af terrorisme.

(2) Det er nødvendigt at forbedre de nationale retsregler om bekæmpelse af terrorisme og gennemførelsen heraf.

(3) Udformningen af retsregler og gennemførelsen heraf påhviler i første række hver enkelt medlemsstat, selv om medlemsstaterne i EU-regi underretter hinanden om indholdet af deres respektive retsregler for at opnå større effektivitet i bekæmpelsen af terrorisme.

(4) Der bør endvidere i overensstemmelse med indholdet i ovennævnte mandat fra Rådet af 20. september 2001 indføres en ordning, som inden for samarbejdet, der omhandles i traktaten, giver medlemsstaterne mulighed for på lige fod og i gensidig tillid at evaluere deres respektive nationale retsregler om terrorismebekæmpelse og gennemførelsen heraf -

TRUFFET FØLGENDE AFGØRELSE:

Artikel 1

Indførelse af en evalueringsordning

1. Der indføres som led i det internationale samarbejde mellem medlemsstaterne en ordning for peer-evaluering af de nationale foranstaltninger til bekæmpelse af terrorisme efter nedenstående regler.

2. Alle medlemsstater forpligter sig til at sørge for, at deres nationale myndigheder samarbejder tæt med de evalueringshold, der sammensættes i medfør af denne afgørelse, med henblik på dens gennemførelse, og at det sker under overholdelse af de lovbestemmelser og etiske regler, der gælder i de enkelte medlemsstater.

Artikel 2

Evalueringsemner

1. I forbindelse med hver enkelt evalueringsrunde fastlægger Artikel 36-Udvalget på forslag af formandskabet det præcise emne for evalueringen og den rækkefølge, hvori medlemsstaterne skal evalueres.

På baggrund af det valgte evalueringsemne beslutter Rådets arbejdsgruppe under Artikel 36-Udvalget desuden, hvem der skal foretage evalueringen, eller om den i givet fald skal foretages af Artikel 36-Udvalget selv.

Endvidere fastlægger Artikel 36-Udvalget hyppigheden af de enkelte evalueringsrunder.

2. Evalueringen forberedes af formandskabet for Rådet med bistand fra Generalsekretariatet for Rådet, navnlig gennem de nationale eksperter, der er udstationeret i Rådet til dette formål. Kommissionen tilknyttes arbejdet fuldt ud.

3. Første evalueringsrunde afsluttes senest i midten af 2003.

Artikel 3

Udpegelse af eksperter

1. På formandskabets initiativ og senest fire uger efter Artikel 36-Udvalgets beslutning om at indlede en evaluering vedrørende et konkret emne meddeler hver enkelt medlemsstat Generalsekretariatet for Rådet navnet på en til tre eksperter, som inden for det emne, evalueringen vedrører, har stor erfaring med terrorismebekæmpelse, og som er villige til at deltage i mindst én evalueringsrunde.

2. Formandskabet opstiller en liste over de eksperter, som medlemsstaterne har udpeget, og sender den til Artikel 36-Udvalget eller den til formålet nedsatte arbejdsgruppe.

Artikel 4

Evalueringshold

Formandskabet sammensætter på grundlag af den i artikel 3, stk. 2, omhandlede liste et hold på to eksperter til at evaluere hver enkelt medlemsstat, idet det påser, at eksperterne ikke er statsborgere i den medlemsstat, der skal evalueres.

Navnene på de eksperter, der udvælges til hvert enkelt evalueringshold, meddeles Artikel 36-Udvalget eller den til formålet nedsatte arbejdsgruppe.

Evalueringsholdet bistås i alle sine opgaver af Generalsekretariatet for Rådet og af Kommissionen.

Artikel 5

Udarbejdelse af et spørgeskema

Formandskabet udarbejder, med bistand fra Generalsekretariatet for Rådet og Kommissionen, et spørgeskema, der skal benyttes ved evalueringen af samtlige medlemsstater vedrørende det præcise emne, der fastlægges efter artikel 2, stk. 1, og forelægger Artikel 36-Udvalget eller den til formålet nedsatte arbejdsgruppe dette til godkendelse. I den forbindelse hører formandskabet, når det er relevant, en hvilken som helst arbejdsgruppe under Rådet, der er kompetent på det sagsområde, som evalueringen omhandler. Formålet med spørgeskemaet er at indhente alle oplysninger af relevans for evalueringen. Den evaluerede medlemsstat påser, at spørgeskemaet besvares så fyldestgørende som muligt inden for en frist på en måned, og at besvarelsen i givet fald vedlægges alle nødvendige retlige bestemmelser og tekniske og praktiske oplysninger.

Artikel 6

Evalueringsbesøg

Efter at have modtaget besvarelsen af spørgeskemaet, aflægger evalueringsholdet, såfremt det finder det hensigtsmæssigt, besøg i den pågældende medlemsstat inden seks uger med det sigte at få præciseret besvarelsen og for - ifølge et besøgsprogram, der er opstillet af den besøgte medlemsstat ud fra evalueringsholdets ønsker - at mødes med de politiske, administrative eller retlige myndigheder samt politi- eller toldmyndigheder eller andre relevante myndigheder.

Artikel 7

Udarbejdelse af et udkast til rapport

Senest 15 dage efter modtagelsen af svarene på spørgeskemaet eller efter det i artikel 6 omhandlede besøg, hvis et sådant besøg har fundet sted, udarbejder evalueringsholdet et kortfattet udkast til rapport, som det sender til den evaluerede medlemsstat, der skal afgive udtalelse inden for en frist på seks uger. Hvis evalueringsholdet finder det nødvendigt, tilpasser det sin rapport på grundlag af den evaluerede medlemsstats bemærkninger hertil.

Artikel 8

Behandling og vedtagelse af rapporten

1. Formandskabet sender udkastet til rapport, som fortroligt dokument, til medlemmerne af Artikel 36-Udvalget eller den til formålet nedsatte arbejdsgruppe og medsender de af den evaluerede medlemsstats bemærkninger, som evalueringsholdet ikke måtte have inkorporeret i sit udkast.

2. Mødet i Artikel 36-Udvalget eller den til formålet nedsatte arbejdsgruppe indledes med, at medlemmerne af evalueringsholdet forelægger udkastet til rapport. Repræsentanten for den evaluerede medlemsstat fremsætter derefter de bemærkninger, oplysninger eller forklaringer, som han måtte finde nødvendige. Artikel 36-Udvalget eller den til formålet nedsatte arbejdsgruppe drøfter derpå udkastet til rapport og vedtager sine konklusioner ved konsensus.

3. Når en hel evalueringsrunde er afsluttet, orienterer formandskabet Rådet om resultatet af evalueringerne på passende vis. Hvis Rådet finder det nødvendigt, kan det rette henstillinger til den berørte medlemsstat og opfordre denne til at underrette det om de fremskridt, der gøres, inden for en af Rådet fastsat frist.

4. Formandskabet orienterer ved afslutningen af en evalueringsrunde Europa-Parlamentet om gennemførelsen af evalueringsordningen, under iagttagelse af artikel 9, stk. 2.

Artikel 9

Tavshedspligt

1. De enkelte evalueringshold har tavshedspligt med hensyn til oplysninger, de måtte komme i besiddelse af under deres arbejde. Medlemsstaterne sikrer sig med henblik herpå, at de eksperter, som de udpegede i henhold til artikel 3, i givet fald er sikkerhedsgodkendt på et passende niveau.

2. Den rapport, der udarbejdes i medfør af denne afgørelse, klassificeres mindst som "til tjenestebrug". Den evaluerede medlemsstat kan dog på eget ansvar offentliggøre rapporten. Den skal indhente Rådets samtykke, hvis den kun agter at offentliggøre dele af rapporten.

Artikel 10

Evaluering af ordningen

Senest når alle medlemsstater har været igennem deres første evaluering, gennemgår Rådet ordningens bestemmelser og anvendelsesområde og tilpasser om nødvendigt denne afgørelse.

Artikel 11

Ikrafttræden

Denne afgørelse træder i kraft på dagen for offentliggørelsen i EF-Tidende.

Artikel 12

Offentliggørelse

Denne afgørelse offentliggøres i EF-Tidende.

Udfærdiget i Bruxelles, den 28. november 2002.

På Rådets vegne

B. Haarder

Formand

(1) EFT C 151 af 25.6.2002, s. 14.

(2) Udtalelse afgivet den 24.9.2002 (endnu ikke offentliggjort i EFT).

(3) EFT L 344 af 15.12.1997, s. 7.